Mobilt dankort får læsterlige tæsk af Apple Pay

Har du brugt mobilt dankort, når du betaler i supermarkedet? Nej? Det er ikke mange, der har. Ifølge Børsen er mobilt dankort stort set fraværende – i stedet vælger kunderne at bruge udenlandske løsninger som Google Pay og Apple Pay.

– Det mobile dankort er heller ingen faktor i vores butikker. Det betyder ikke noget, fortæller Jan Madsen, der er koncerndirektør i Coop, til Børsen.

Det mobile dankort blev introduceret for snart to et halvt år siden. I modsætning til løsninger fra Apple og Google, der benytter NFC til kommunikation med kasseapparatet, benytter det mobile dankort den mere omstændige Bluetooth-forbindelse.

– Med introduktionen af Apple Pay og Google Pay er NFC blevet den naturlige måde for forbrugerne at betale via mobilen, da det også er sådan, de har vænnet sig til at betale kontaktløst med det fysiske kort, skriver Jeppe Juul-Andersen, der er chef for Dankortet, i en mail til Børsen.

Han vurderer, at det er en væsentlig årsag til, at det mobile dankort bliver valgt fra.

Også Danske Banks mobile betalingsløsning, MobilePay, er presset af konkurrencen fra de amerikanske selskaber. Selv om MobilePay ubestridt er danskernes foretrukne mobile betalingsløsning, er de første sprækker i dominansen begyndt at vise sig – Jyske Bank kunne for nyligt fortælle, at deres kunder bruger Apple Pay mere end de bruger MobilePay.

Mobilt dankort får læsterlige tæsk af Apple Pay